Ángel Fernández Artime

**Ángel Fernández Artime** S.D.B. (født 21. august 1960 i Luanco i Gozón i Asturias i Spania) er en spansk katolsk ordensgeistlig tilhærende salesianerordenen, titulærerkebiskop, og kardinal. Han har vært generalsuperior for salesianerne fra 2014 og dermed den tiende etterfølger etter ordenens grunnlegger Giovanni Bosco.
## Liv og virke
### Bakgrunn
Ángel Fernández Artime ble født inn i en fiskerfamilie i området Gozón på Spanias nordkyst. Fra 1970 gikk han på internatskole i Astudillo og senere på en skole i Cambados i tre år, og deretter *Centro Don Bosco* i León. Deretter sluttet han seg til salesianerordenen, og fullførte novisiatet i Mohernando. Han studerte filosofi ved Universitetet i Valladolid og katolsk teologi i Santiago de Compostela. Han fullførte også en toårig pastoralpraksis i León. Den 3. september 1978 avla Fernández Artime sine timelige ordensløfter i Mohernando og den 17. juni 1984 de evige løfter i Santiago de Compostela.

### Prest
Han ble presteviet den 4. juli 1987 i León. Han var så lærer ved Colegio *Santo Ángel* og ungdomsprest i Avilés. Han fullførte videre studier i Madrid med lisensiat i pastoralteologi, filosofi og pedagogikk. Deretter var han pastoraldelegat for ungdom Colegio Don Bosco i Ourense. Han var medlem av provinsrådet og provinsvikar. 

Fra 2000 til 2006 var Fernández Artime provinsial i ordensprovinsen León. Fra 2009 til 2013 ledet han salesianernes sørlige argentinske ordensprovins med base i Buenos Aires; der samarbeidet han erkebiskopen av Buenos Aires, Jorge Mario Bergoglio. Den 23. desember 2013 ble Fernández Artime utnevnt til provinsial i den sørspanske ordensprovinsen *Maria Ausiliatrice*, med base i Sevilla. 

Imidlertid rakk han ikke å tiltre, idet han den 25. mars 2014 ble valgt til generalsuperior som etterfølger til den meksikanske Pascual Chávez Villanueva. Den 11. mars 2020 ble han fornyet i embedet av generalkapittelet.

### Kardinal
I konsistoriet 30. september 2023 kreerte pave Frans ham til kardinaldiakon med diakonattittel til *[[Santa Maria Ausiliatrice in Via Tuscolana]]*.

Pave Frans har kunngjort at han vil få en ny, ennå ukjent oppgave fra 1. august 2024. Med virkning fra 31. juli 2024 akter Fernández Artime å trekke seg fra oppgaven som generalsuperior for salesianerne.

Han var den første valgbare kardinal uten bispeordinasjon siden Roberto Tucci i 2001.

### Titulærerkebiskop
Den 5. mars 2024 utnevnte pave Frans ham til titulærerkebiskop *pro hac vice* av *Ursona*. Den emeriterte apostoliske nuntius til Italia, erkebiskop Emil Paul Tscherrig, som ble kreert til kardinal sammen med ham, bispeviet ham og presidenten for Den apostoliske Stols eiendomsadministrasjon, erkebiskop Giordano Piccinotti S.D.B., den 20. april samme år i *[[Santa Maria Maggiore]]*. Medkonsekratorer var erkebiskopen av Rabat, erkebiskop Cristóbal López Romero S.D.B., og emeritert biskop av Gent, Lucas Van Looy S.D.B.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Kardinal Clemente Micara (1879-1965) *1920
* Kardinal Antonio Samorè (1905-1983) *1950
* Kardinal Angelo Sodano (1927-2022) *1978
* Kardinal Emil Paul Tscherrig (1947- ) *1996
* Erkebiskop *Ángel Fernández Artime* S.V.D. (1960- ) *2024

## Referanser